Predbežne je prehliadač dostupný v ranej verzii.
Spoločnosť Opera oficiálne predstavila úplne nový webový prehliadač Opera One. Aplikácia využíva koncepciu modulárneho dizajnu, vyzerá oveľa modernejšie ako bežná Opera a využíva aj všetky výhody viacvláknovej aplikácie. Opera One je k dispozícii v ranej verzii, ale každý, kto má záujem, si už teraz môže vyskúšať, ako funguje.
Opera One nahradí štandardný prehliadač Opera v systémoch Windows, macOS a Linux. Je to prvý z hlavných prehliadačov na trhu založených na Chromium, ktorý integruje viacvláknový kompozitor, ktorý poskytuje superrýchle rozhranie.
Táto architektúra viedla aj k zavedeniu takzvaných Ostrovov kariet, resp. listov (Tab Islands), nového intuitívneho spôsobu prepojenia listov, ktoré spolu kontextovo súvisia. Listy na danú tému sú zoskupené, aby sa uľahčilo prezeranie webu pri súčasnom prístupe k viacerým stránkam.
"Ostrovy listov sú prirodzeným spôsobom, ako usporiadať listy do kontextových skupín bez toho, aby sa narušil pracovný postup. Uľahčujú ukladanie súvisiacich listov do skupín, ktoré možno podľa potreby otvárať a skladať. Prehliadanie je tak efektívnejšie, príjemnejšie a plynulejšie," vysvetľuje Opera.
Opera One bude vo veľkej miere využívať riešenia umelej inteligencie. Viaceré z nich, vrátane výziev AI Prompts alebo prístupu k ChatGPT, sú aktívne už v predvolenom nastavení. V konečnom dôsledku budú v novom type prehliadača základom.
Ak si chcete Opera One vyskúšať, máte túto možnosť. Testovaciu verziu prehliadača si môžete stiahnuť z tejto stránky.